Gandia ofereix 2 hores d'aparcament gratuïtes en el pàrquing del Serpis per a reactivar el Centre Històric davant la COVID-19
10 juny 2020

## Gandia ofereix 2 hores d'aparcament gratuïtes en el pàrquing del Serpis per a reactivar el Centre Històric davant la COVID-1910 juny 2020Última actualització: 14 juliol 2025

![](../gestion/img/_AO_6869-copia.jpg)  
  

Els regidors d’Economia i Hisenda de l’Ajuntament de Gandia, Salvador Gregori, i de Polítiques Econòmiques i Comerç, Ferran Martínez, han informat este matí que el pàrquing subterrani de gestió municipal del Centre Històric (riu Serpis) oferirà a partir del pròxim dissabte, 13 de juny, 2 hores d’aparcament gratuïtes a tota la ciutadania durant aquest estiu. L’objectiu: reactivar el cor de la ciutat, impulsar les compres en els comerços i el consum en els locals hostalers davant la pandèmia de la covid-19.

  
Aquesta iniciativa s’emmarca dins de l’ampli paquet de mesures que ha posat en marxa l’Ajuntament de Gandia per a incentivar els sectors productius de la ciutat, per a pal·liar els efectes negatius de la crisi del coronavirus i dinamitzar l’economia local, com ara els dos milions d’euros en ajudes directes per al xicotet comerç, l’hostaleria i els serveis.

  
El regidor d’Economia i Hisenda, **Salvador Gregori**, ha explicat que “de la mateixa manera que en els pàrquing municipals no estava cobrant-se l’abonament laboral perquè no es podien utilitzar durant el confinament, ara que entrem en la fase final de la desescalada anem a ajudar a reactivar el centre històric oferint dues hores gratuïtes d’aparcament per a tota la ciutadania que desitge apropar-se al cor de la ciutat, independentment que vagen a comprar, a prendre un cafè, o simplement a passejar. Gregori considera que “_ara més que mai hem d’impulsar el comerç urbà i l’hostaleria de la nostra ciutat, i és quan l’administració local ha d’estar al costat del ciutadà i de les xicotetes i mitjanes emprese_s”.

  
El regidor de Polítiques Econòmiques i Comerç, **Ferran Martínez**, per la seua banda, ha assenyalat que “a_questa mesura arredoneix tot el procés que hem fet per alliberar espai per al vianant al Centre Històric, amb 400.000 metres quadrats amb trànsit restringit, 100.000 metres quadrats per a passejar amb comoditat i 1.100 establiments amb 100 terrasses on poden asseure’s 4.000 persones_”, qui ha afegit “_si ja havíem contemplat el manteniment de les vies d’accés als pàrquings, amb aquesta nova mesura també ens avancem a una exigència que la UE ja està plantejant-nos: la sostenibilitat de les ciutats. En definitiva, el Centre Històric millorarà sensiblement la pacificació del trànsit en un espai únic a la Comunitat Valenciana_”.

  
Esta mesura ha comptat amb el suport del sector comercial i hostaler. El president de la cooperativa del Centre Històric Comercial Gandia, **Pedro Izquierdo**, ha agraït la predisposició de l’alcaldessa Diana Morant; dels regidors Salva Gregori, Nacho Arnau i Ferran Martínez, i del govern municipal. “_Amb esta iniciativa, des de la cooperativa del Centre Històric estarem encara molt més a l’altura d’un vertader centre comercial obert, obrint-lo a la ciutadania_”.

  
D’altra banda, en referència a la restricció del trànsit en el Centre Històric, que s’aplicarà la nit del pròxim divendres al dissabte, a les 00.00 hores, Izquierdo ha dit que hem de progressar “_cap a unes ciutats més netes, transitables i amables per als vianants. Sobretot amb la covid-19, quan necessitem que es garantisquen les distàncies socials_”. També ha volgut deixar clar que en la cooperativa del Centre Històric “_estem tots units per a defensar esta mesura_”.

  
Per últim, el president de l’Associació d’Hostaleria del Centre Històric, **Pere Montalbán**, ha manifestat que “_es tracta d’una mesura positiva i una manera de dinamitzar l’estiu i de donar tranquil·litat als nostres clients, sobretot en una època on encara estem patint els efectes de la pandèmia. La iniciativa de les 2 hores gratuïtes d’aparcament farà que la gent puga vindre i aparcar amb més comoditat i, tot i que siga temporal, serà molt beneficiosa_”.

[Twittear](https://twitter.com/share)